# Okrug (Sjedinjene Američke Države)

Mapa Sjedinjenih Država koja prikazuje države podeljene u okruge, parohije (Louisiana) ili opštine i popisne oblasti (Aljaska).
U Sjedinjenim Državama, **okrug** (engleski: *county*) je jedinica teritorijalne podele države (ili savezne teritorije), kojoj je obično dodeljen određeni stepen lokalne samouprave. Izraz „okrug“ se koristi u 48 od 50 država; Luizijana je podeljena u parohije a Aljaska je podeljena na opštine. Vlada Sjedinjenih Država parohije i opštine, kao i neke nezavisne gradove, koji nisu delovi okruga posmatra kao „ekvivalente okruga“. Postoji **3.033** organizovana okruga ili ekvivalenta okruga u Sjedinjenim Državama, po podacima iz 2007.

Ovlašćenja okruga proističu iz državnih zakona i u velikoj meri se razlikuju.
U nekim državama, uključujući Konektikat i Roud Ajland,
okruzi predstavljaju geografske entitete, ali nemaju upravna ovlašćenja. Na drugoj krajnosti, okruzi Merilenda i ekvivalent okruga Grad Baltimor upravljaju gotovo svim službama uključujući javno obrazovanje, mada država zadržava aktivna nadzorna ovlašćenja nad mnogim od ovih usluga.

Prosečan broj okruga po državi je 62. Država sa najviše okruga je Teksas, sa 254, a najmanje okruga ima Delaver, samo tri. Po Popisu iz 2000. godine, prosečan broj stanovnika okruga je oko 100.000. Najnaseljeniji je okrug Los Anđeles u Kaliforniji, sa procenjenih 9.880.000 stanovnika (popisna procena iz 2009), što ga čini naseljenijim od svih američkih saveznih država izuzev osam najnaseljenijih. Okrug sa najmanje stanovnika je Okrug Loving, Teksas, sa 82 stanovnika po popisu iz 2010.

## Imena okruga

Okruzi Sjedinjenih Država su najčešće dobili imena po ljudima, geografskim osobinama, mestima u drugim saveznim državama ili stranim zemljama, domorodačkim plemenima ili životinjama. Postoji dosta okruga čija imena su francuskog ili španskog porekla.

Okruzi su najčešće dobili imena po ljudima, često državnicima ili ranim doseljenicima, po kojima je ime dobilo 2.100 od 3.140 okruga. Najčešće ime okruga, koje se ponavlja 31 put je Okrug Vašington, po prvom predsedniku Sjedinjenih Država, Džordžu Vašingtonu. Sledi Okrug Džeferson po Tomasu Džefersonu, koji se javlja 27 puta. Najskoriji predsednik SAD po kome je nazvan okrug je Voren G. Harding, što oslikava usporavanje nastajanja novih okruga od kad su Novi Meksiko i Arizona postali države 1912. godine. Najčešća imena okruga koja ne potiču od predsednika su Frenklin (25), Klej (18), i Montgomeri (18).

Nakon ljudi, najčešći izvor za imena okruga su geografske osobine i lokacije, a neki okruzi su dobili imena i po okruzima u drugim saveznim državama, ili po mestima u stranim državama kao što je Ujedinjeno Kraljevstvo. Najčešće geografsko ime okruga je Lejk (*jezero*). Neki okruzi su dobili imena po domorodačkim plemenima ili životinjama, a dosta imena ima francusko ili špansko poreklo, kao što je Okrug Market po francuskom misionaru ocu Žaku Marketu.

## Broj ekvivalenata okruga po državi

U proseku postoji 62,8 okruga po državi, a i medijana iznosi 62 okruga po državi (uljkučujući Distrikt Kolumbiju), gde Njujork sa 62 okruga predstavlja medijanu za Sjedinjene Države (50% saveznih država ima više od 62 i 50% njih ima manje od 62 okruga). Država sa najmanje okruga je Delaver (3), mada je Delaver jedinstven među saveznim državama po tome što je svaki okrug podeljen u jedinice koje se zovu „stotinama“ (engleski: *hundreds*). Država sa najviše okruga je Teksas, koji ima 254 okruga.

Savezne države na jugu i srednjem zapadu SAD načelno imaju više okruga nego savezne države na zapadu ili severoistoku, jer mnoge severoistočne države nemaju dovoljno veliku teritoriju da bi bile podeljene na veliki broj okruga, a mnoge zapadne države nisu bile dovoljno gusto naseljene u doba kada su okruzi nastajali.

| Broj okruga | Savezna država | Približan prosečan broj stanovnika po okrugu
 |
| --- | --- | --- |
| 254 | Teksas | 98.000
 |
| 159 | Džordžija | 62.000
 |
| 134 | Virdžinija (95 okruga i 39 gradova), | 59.000
 |
| 120 | Kentaki | 36.000
 |
| 115 | Misuri (114 okruga i jedan grad) | 52.000
 |
| 105 | Kanzas | 27.000
 |
| 102 | Ilinois | 126.000
 |
| 100 | Severna Karolina | 94.000
 |
| 99 | Ajova | 31.000
 |
| 95 | Tenesi | 66.000
 |
| 93 | Nebraska | 19.000
 |
| 92 | Indijana | 70.000
 |
| 88 | Ohajo | 131.000
 |
| 87 | Minesota | 52.000
 |
| 83 | Mičigen | 120.000
 |
| 82 | Misisipi | 36.000
 |
| 77 | Oklahoma | 48.000
 |
| 75 | Arkanzas | 39.000
 |
| 72 | Viskonsin | 79.000
 |
| 67 | Pensilvanija | 188.000
 |
| 67 | Florida | 277.000
 |
| 67 | Alabama | 70.000
 |
| 66 | Južna Dakota | 12.000
 |
| 64 | Luizijana (parohije) | 70.000
 |
| 64 | Kolorado | 79.000
 |
| 62 | Njujork | 315.000
 |
| 58 | Kalifornija | 637.000
 |
| 56 | Montana | 17.000
 |
| 55 | Zapadna Virdžinija | 33.000
 |
| 53 | Severna Dakota | 12.000
 |
| 46 | Južna Karolina | 99.000
 |
| 44 | Ajdaho | 35.000
 |
| 39 | Vašington | 171.000
 |
| 36 | Oregon | 98.000
 |
| 33 | Novi Meksiko | 61.000
 |
| 29 | Juta | 96.000
 |
| 24 | Merilend (23 okruga i jedan grad) | 237.000
 |
| 23 | Vajoming | 24.000
 |
| 21 | Nju Džerzi | 415.000
 |
| 18 | Aljaska (opštine) | 34.000
 |
| 17 | Nevada (16 okruga i jedan grad) | 155.000
 |
| 16 | Mejn | 82.000
 |
| 15 | Arizona | 440.000
 |
| 14 | Vermont | 44.000
 |
| 14 | Masačusets | 471.000
 |
| 10 | Nju Hempšir | 132.000
 |
| 8 | Konektikat | 440.000
 |
| 5 | Roud Ajland | 211.000
 |
| 5 | Havaji | 259.000
 |
| 3 | Delaver | 295.000
 |
| 1 | Distrikt Kolumbija | 600.000
 |

Izvor:

## Reference

## Literatura

* Kane, Joseph and Aiken, Charles (2004). *The American Counties: Origins of County Names, Dates of Creation, and Population Data, 1950-2000*. Scarecrow Press. ISBN 0-8108-5036-2.
* Morris, Richard B. (1996). *Encyclopedia of American History* (Seventh izd.). Collins Reference. ISBN 0062700553.
* Peter C. Mancall, Gary B. Nash, Allan M. Winkler, Charlene Mires, John W. Jeffries, ur. (2009). *Encyclopedia of American History*. Facts on File. ISBN 0816071365.
* Stanley I. Kutler (2002). *Dictionary of American History* (Third izd.). Charles Scribners & Sons. ISBN 0684805332.
* Paul S. Boyer (2001). *The Oxford Companion to United States History*. Oxford University Press. ISBN 0195082095.
* Michael Kazin, Rebecca Edwards, Adam Rothman, ur. (2011). *The Concise Princeton Encyclopedia of American Political History*. Princeton University Press. ISBN 0691152071.
* Kane, Joseph Nathan; Charles Curry Aiken (2004). *The American Counties: Origins of County Names, Dates of Creation, and Population Data, 1950-2000*. The Scarecrow Press, Inc. str. vii-xii. ISBN 978-0810850361.

## Vanjske veze

* Referentni priručnik geografskih oblasti, Popisni biro Sjedinjenih Država
* Nacionalna asocijacija okruga
* Mape nastajanja okruga SAD od 1617. do danas Arhivirano 2011-08-02 na Wayback Machine-u – zbirna animirana grafika
* Atlas istorijskih granica okruga Arhivirano 2010-07-07 na Wayback Machine-u